C 278/32
3.6.
SK
Úradný vestník Európskej únie
20.7.2022
Špecifické pravidlá označovania výrobku, na ktorý sa vzťahuje registrovaný názov Na každom balení výrobku „Piadina Romagnola“/„Piada Romagnola“ CHZO sa musí nachádzať jasný, čitateľný, nezmazateľný a ľahko rozoznateľný tlačený text obsahujúci tieto prvky: — logo EÚ, — názov „Piadina Romagnola“ alebo „Piada Romagnola“, za ktorým nasleduje text „Indicazione Geografica Protetta“ [„chránené zemepisné označenie“] alebo zodpovedajúci akronym IGP [„CHZO“], — logo výrobku.
V záujme zabezpečenia maximálnej jasnosti pre spotrebiteľov je v prípade druhu „alla Riminese“ výrobku „Piadina Romagnola“/„Piada Romagnola“ nevyhnutné uviesť na obale dodatočný text „alla Riminese“, a to jasným, čitateľným, nezmazateľným a ľahko rozlíšiteľným tlačeným písmom rovnakého typu, aký sa použil pre názov „Piadina Romagnola“/„Piada Romagnola“.
Logo sa uvádza nižšie.
Použité farby sú hnedá 724 C a béžová 728 C.
Obrázok môže byť čiernobiely, ak je na štítku použitá iba čierna a biela farba.
Ak sa výrobok vyrába a predáva priamo a výhradne, logo a predtým opísané texty sa môžu nachádzať vedľa značky s názvom obchodu.
Písmená použité pre názov CHZO „Piadina Romagnola“ alebo „Piada Romagnola“ a ďalší text stanovený v tomto dokumente sa musia nachádzať na jednom viditeľnom mieste a musia sa uviesť jasne, čitateľne, nesmie byť možné ich zotrieť a musia byť dostatočne veľké na to, aby vystupovali oproti pozadiu, na ktorom sú vytlačené, čím sú jasne rozpoznateľné od ostatného textu a/alebo iných obrázkov.
Štítky môžu obsahovať aj ďalšie nepovinné informácie, ktoré pomôžu spotrebiteľovi, a/alebo informácie o výživových hodnotách, ako aj názvy spoločností či obchodné značky, ak tieto prvky nemajú pochvalný význam a nezavádzajú spotrebiteľa.
Ak má výrobok „Piadina Romagnola“/„Piada Romagnola“ hrúbku 4 – 8 mm, na štítku sa môžu uvádzať slová „spessa“ alebo „la spessa“ [hrubá].
V prípade výrobkov určených na medzinárodný trh sa text „chránené zemepisné označenie“ môže uvádzať v jazyku príslušnej krajiny.
4.
Stručné vymedzenie zemepisnej oblasti Oblasť, v ktorej sa môže produkovať a baliť výrobok „Piadina Romagnola“/„Piada Romagnola“, je historické územie regiónu Romagna, presnejšie celé územie provincií Rimini, Forlì-Cesena a Ravenna, a zahŕňa aj tieto obce v provincii Bologna: Borgo Tossignano, Casalfiumanese, Castel del Rio, Castel Guelfo, Castel San Pietro, Dozza, Fontanelice, Imola a Mordano.
5.
Súvislosť so zemepisnou oblasťou Romagna je najvýchodnejšia časť regiónu Emilia-Romagna.
Rozprestiera sa na území od pobrežia Jadranského mora na východe až k hranici s provinciou Bologna na západe a od hranice s regiónom Marche na juhu až po hranicu s provinciou Ferrara na severe.
Má mierne, subkontinentálne podnebie, ktoré sa mení v závislosti od nadmorskej výšky a vzdialenosti od pobrežia.
Podnebie regiónu Romagna sa veľmi nelíši od podnebia vo zvyšku severného Talianska, z dôvodu postupného zužovania planiny má však svoje osobité vlastnosti.